
Mestský súd Bratislava IV B3-62Cpr/1/2022 1322200213 18. 11. 2024 JUDr. Maroš Maškovič ECLI:SK:MSBA4:2024:1322200213.5
Uznesenie Mestský súd Bratislava IV v právnom spore žalobkyne: A. B., nar. XX.XX.XXXX, bytom C. D. XXX/X, E. F. G., zastúpenej spoločnosťou: Advokátska kancelária JUDr. Stopka, JUDr. Cisarík s.r.o. so sídlom Potočná č. 2835/1A, Čadca, IČO: 36 866 849, proti žalovanému: TIME OUT Plus, s.r.o. v likvidácii, (predtým TIME OUT Plus, s.r.o. so sídlom Panenská č. 8, Bratislava) so sídlom ul. 29. augusta č. 1524/24, Banská Bystrica, IČO: 35 790 580, o náhradu mzdy v sume 17 557,91 € s príslušenstvom, takto rozhodol: I. Súd konanie z a s t a v u j e . II. Žiadna zo strán nemá nárok na náhradu trov konania. odôvodnenie: 1. Žalobou, doručenou vtedajšiemu Okresnému súdu Bratislava III ako vecne, miestne a kauzálne príslušnému civilnému súdu dňa 17.01.2022, žalobkyňa sa domáhala voči žalovanému zaplatenia náhrady mzdy v sume 17 577,91 € s príslušenstvom titulom neplatného skončenia pracovného pomeru. 2. Podaním doručeným súdu dňa 06.11.2024 vzala žalobu v celom rozsahu späť a konanie žiadala zastaviť z dôvodu, že žalovaný bol od 27.07.2023 do 16.02.2024 v likvidácii a dňa 17.02.2024 došlo k jeho zrušeniu bez právneho nástupcu. 3. Súd v priebehu konania lustráciou v Obchodnom registri SR zistil, že dňa 04.07.2023 spoločnosť TIME OUT Plus, s.r.o. (žalovaný) bola dobrovoľne zrušená a následne dňa 17.02.2024 vymazaná z Obchodného registra bez právneho nástupcu. 4. Podľa § 161 ods. 1, 2 zákona č. 160/2015 Z. z. Civilný sporový poriadok v znení účinnom od 01.07.2024 (ďalej len „CSP“), ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). Ak ide o nedostatok procesnej podmienky, ktorý nemožno odstrániť, súd konanie zastaví. 5. Podľa § 18 ods. 1 zákona č. 40/1964 Zb. Občiansky zákonník (ďalej len „Občiansky zákonník“), spôsobilosť mať práva a povinnosti majú aj právnické osoby. 6. Podľa § 19a ods. 2 a § 20a ods. 2 Občianskeho zákonníka, právnické osoby, ktoré sa zapisujú do obchodného alebo do iného zákonom určeného registra, môžu nadobúdať práva a povinnosti odo dňa účinnosti zápisu do tohto registra, pokiaľ osobitný zákon neustanovuje inak. Právnická osoba zapísaná v obchodnom registri alebo v inom zákonom určenom registri zaniká dňom výmazu z tohto registra, pokiaľ osobitné zákony neustanovujú inak. 7. Podľa § 64 CSP, ak strana zanikne počas konania skôr, ako sa konanie právoplatne skončilo, súd rozhodne, že v konaní pokračuje s jej právnym nástupcom. Ak právneho nástupcu niet, súd konanie zastaví.
8. Procesné podmienky možno považovať za predpoklady na strane súdu ako aj na strane procesných strán, ktoré musia byť splnené na to, aby súd mohol spor alebo vec prejednať a rozhodnúť. Súd skúma splnenie procesných podmienok kedykoľvek počas konania, a to z úradnej povinnosti (ex offo). Procesné podmienky možno rozlíšiť na odstrániteľné a neodstrániteľné, pričom ich diferencovanie je dôležité pre následný postup súdu pri zistení ich nedostatku. Súd konanie zastaví, ak zistí neodstrániteľný nedostatok podmienky konania. V prípade právnickej osoby, ktorá zanikla bez právneho nástupcu počas súdneho konania, v ktorom vystupovala ako procesná strana, niet iného východiska, než za konštatácie straty procesnej subjektivity dotknutej právnickej osoby dospieť k záveru, že konanie trpí neodstrániteľnou vadou procesnej podmienky, majúcej za následok zastavenie konania. 9. Vzhľadom na skutočnosť, že žalovaný počas konania zanikol bez právneho nástupcu, hodnotiac zistený právny stav v zmysle ust. § 161 ods. 2 CSP ako neodstrániteľný nedostatok procesnej podmienky, súd konanie postupom podľa ust. § 64 CSP v spojení s ust. § 161 ods. 1 CSP zastavil. 10. Podľa § 251 CSP, trovy konania sú všetky preukázané, odôvodnené a účelne vynaložené výdavky, ktoré vzniknú v konaní v súvislosti s uplatňovaním alebo bránením práva. Podľa § 255 ods. 1 CSP, súd prizná náhradu trov konania podľa pomeru jej úspechu vo veci. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 11. Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa 12. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 13. So zreteľom na absenciu meritórneho rozhodnutia v posudzovanom spore a s tým súvisiacu nemožnosť uplatnenia zásady pomeru úspechu strán pri rozhodovaní o trovách konania, ako aj nemožnosť aplikovania zásady procesnej zodpovednosti za zastavenie konania, keďže súd konanie nezastavil výlučne a len na základe dispozičného procesného úkonu v podobe späťvzatia žaloby, pri ktorom je žiaduce skúmať dôvody (zavinené správanie tej ktorej procesnej strany), z ktorých sa žalobca dobrovoľne rozhodol spor ukončiť bez jeho prejednania a rozhodnutia vo veci samej a tiež vzhľadom na skutočnosť, že zastavenie konania pre nesplnenie procesných podmienok z dôvodu straty procesnej subjektivity nemožno pripísať na zodpovednosť žiadnej zo strán, nie je možné pri rozhodovaní o trovách konania vychádzať z právnych princípov a predpokladov upravených v ustanoveniach § 255 ods. 1 a § 256 ods. 1 CSP, preto súd majúc na zreteli v priebehu súdneho konania vzniknutú procesnú situáciu zapríčinenú objektívnou právnou skutočnosťou zániku žalovaného bez právneho nástupcu, v dôsledku ktorej niet subjektu na strane žalovaného, vzhliadol dôvody osobitného zreteľa a postupom podľa § 257 CSP žiadnej zo strán nárok na náhradu trov konania nepriznal. Poučenie: Proti tomuto rozhodnutiu je prípustné odvolanie. Odvolanie možno podať v lehote 15 dní od doručenia rozhodnutia na súde, proti ktorého rozhodnutiu smeruje. Odvolanie je podané včas aj vtedy, ak bolo v lehote podané na príslušnom odvolacom súde. Odvolanie môže podať strana, v ktorej neprospech bolo rozhodnutie vydané. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie len proti odôvodneniu rozhodnutia nie je prípustné. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.

